
Περίληψη
Η σχέση ανάμεσα στο νοητικό δυναμικό και την ακαδημαϊκή επίδοση έχει απασχολήσει συστηματικά την επιστημονική κοινότητα στη διάρκεια του τελευταίου αιώνα, ωστόσο, στον ελληνικό χώρο τα σχετικά ερευνητικά δεδομένα παραμένουν πενιχρά. Υπό αυτή την παραδοχή, η παρούσα έρευνα ασχολείται με τη διερεύνηση της σχέσης μεταξύ νοημοσύνης και ακαδημαϊκής επίδοσης, καθώς και με την εμφάνιση μη αναμενόμενης ακαδημαϊκής υποεπίδοσης και υπερεπίδοσης, με βάση τη νοητική ικανότητα των ατόμων. Για τις ανάγκες της έρευνας συστάθηκαν μέσω ευκαιριακής δειγματοληψίας δύο ανεξάρτητα δείγματα 231 μαθητών Δημοτικού και 297 μαθητών Γυμνασίου αντίστοιχα. Μέσω της χορήγησης των Προοδευτικών Μητρών Raven και των σχολικών καρτέλων των μαθητών συλλέχθηκαν δεδομένα αναφορικά με το νοητικό δυναμικό και τις ακαδημαϊκές επιδόσεις τους. Τα αποτελέσματα της έρευνας κατέδειξαν την ύπαρξη θετικής και στατιστικώς σημαντικής σχέσης μεταξύ νοητικής ικανότητας και ακαδημαϊκής επίδοσης. Επιπλέον, εντοπίστηκε ένας σημαντικός αριθμός μαθητών με ακαδημαϊκή υπόεπίδοση και υπερεπίδοση. Συμπερασματικά, μπορεί να ειπωθεί ότιη ακαδημαϊκή επίδοση στο ελληνικό σχολείο δομείται ενδεχομένως από πολλούς παράγοντες πέραν των γνωστικών ικανοτήτων τους, ενώ συχνά τα σχολικά επιτεύγματα των μαθητών δεν αντανακλούν το πραγματικό τους νοητικό δυναμικό.

Τα ακαδημαϊκά επιτεύγματα είναι ιδιαίτερα σημαντικά τόσο για την κοινωνία, όσο και για το άτομο. Σε κοινωνικό επίπεδο, η ύπαρξη πολιτών με υψηλό μορφωτικό επίπεδο αποτελεί προϋπόθεση για την ανάπτυξη του συνολικού βιοτικού επιπέδου σε ένα συγκεκριμένο κοινωνιολογικό πλαίσιο(Kessler, Foster, Saunders, & Stang, 1995). Σε ατομικό επίπεδο, τα επιτεύγματα του ατόμου σε γνωστικό, μορφωτικό, κοινωνικό και διαπροσωπικό επίπεδο αποτελούν το εκπαιδευτικό του κεφάλαιο, το οποίο συνδέεται με τον ενισχυμένο αυτοέλεγχο του ατόμου, την υιοθέτηση υγιών κοινωνικών συμπεριφορών, τη βελτίωση της κοινωνικής και οικονομικής θέσης του και της συνολικής ποιότητας ζωής (Hartog & Oosterbeek, 1998; Mirowsky & Ross, 2003)

Στη διάρκεια του τελευταίου αιώνα παρατηρείται αυξημένο επιστημονικό ενδιαφέρον γύρω από τη διερεύνηση της δυνατότητας για μάθηση και κατ’ επέκταση τους παράγοντες που εμποδίζουν ή διευκολύνουν την επίτευξή της. Δεν 
υπάρχει αμφιβολία ότι στο επίκεντρο κάθε συζήτησης που αφορά στη μάθηση και τις διαδικασίες της βρίσκεται η νοημοσύνη, η οποία αντανακλά εν πολλοίς τη γενική ικανότητα ενός ατόμου να μαθαίνει, να επεξεργάζεται πληροφορίες, να κατανοεί και να επιλύει προβλήματα (Illeris, 2018; Johnson, 2007; Sternberg, 2000; Sternberg & Grigorenko, 2003).
Πράγματι, η άποψη ότι το νοητικό δυναμικό συνδέεται αποφασιστικά με τη μάθηση και την επίδοσησε σχολικά έργα είναι ευρέως διαδεδομένη. Δεν θα πρέπει, εξάλλου, να παραγνωριστεί το γεγονός ότι απώτερος σκοπός της δημιουργίας των πρώτων τεστ νοημοσύνης ήταν η πρόβλεψη της ακαδημαϊκής επιτυχίας(Deary, Strand, Smith, & Fernandes, 2007; Zenderland, 1998). Μάλιστα, σε επίπεδο εκπαιδευτικής πολιτικής η διάγνωση τυχόν αποκλίσεων από το μέσο όρο της κατανομής ως προς τη νοητική ικανότητα αποτελεί ικανή συνθήκη για την ένταξη ενός ατόμου στην κατηγορία των μαθητών με ειδικές εκπαιδευτικές ανάγκες και την παροχή ειδικής αγωγής κι εκπαίδευσης (Τζουριάδου, 2011).
Όπως υποδεικνύουν προηγούμενες έρευνες ο βαθμός συσχέτισης ανάμεσα στο δείκτη νοημοσύνης και την ακαδημαϊκή επίδοση των μαθητών φαίνεται να είναι υψηλός, χωρίς ωστόσο το νοητικό δυναμικό να μπορεί να εξηγήσει απόλυτα τη διακύμανση στη σχολική βαθμολογία (Sternberg & Grigorenko, 2003). Ειδικότερα, σύμφωνα με ορισμένες έρευνες, το νοητικό πηλίκο ενός ατόμου μπορεί να ερμηνεύσει περίπου το 25-49% της διακύμανσης στις σχολικές επιδόσεις του (Anderson & Keith, 1997; Neisser et al., 1996; Reis & McCoach, 2000; Soares, Lemos, Primi, & Almeida, 2015). Ωστόσο, όπως υπογραμμίζουν οι Rohde και Thompson (2007) ένα ποσοστό της τάξεως του 51-75% της διακύμανσης των ακαδημαϊκών επιδόσεων δεν φαίνεται να ερμηνεύεται ικανοποιητικά από το νοητικό δυναμικό των μαθητών. Κατά συνέπεια, φαίνεται ότι άλλοι παράγοντες, πέραν της νοημοσύνης, επηρεάζουν εξίσου σημαντικά την ακαδημαϊκή επίδοση των μαθητών, όπως το φύλο και η πολιτισμική καταγωγή (Dustmann, Machin, & Schönberg, 2010; Hubbard, 2005; Sternberg & Zhang, 2001; Weis, Heikamp, & Trommsdorff, 2013).
Μολονότι η ακαδημαϊκή επίδοση δεν εξαρτάται αποκλειστικά από τη νοητική του ικανότητα, η απόκλιση μεταξύ των δύο έχει χρησιμοποιηθεί συστηματικά για τον εντοπισμόμαθητών με ακαδημαϊκή υποεπίδοση ή υπερεπίδοση. Ειδικότερα, η ακαδημαϊκή υποεπίδοση αφορά το φαινόμενο εκείνο κατά το οποίο ένας μαθητής παρουσιάζει μειωμένα ακαδημαϊκά επιτεύγματα σε σχέση με αυτά που προβλέπει το νοητικό του δυναμικό (Reis & McCoach, 2000). Η υποεπίδοση αφορά μαθητές από όλο το φάσμα των σχολικών ικανοτήτων, ωστόσο, οι επιπτώσεις της είναι εμφανέστερες κι ευρύτερες σε ορισμένες ομάδες μαθητών, όπως είναι τα άτομα που προέρχονται από μειονεκτικά κοινωνικοοικονομικά περιβάλλοντα ή οι μαθητές υψηλών ικανοτήτων(Montgomery, 2009). Από την άλλη πλευρά, η ακαδημαϊκή υπερεπίδοση αναφέρεται σε περιπτώσεις στις οποίες τα ακαδημαϊκά επιτεύγματα του ατόμου είναι υψηλότερα από εκείνα που προβλέπει το νοητικό δυναμικό του(Brewer, Hollingsworth, & Campbell, 1995). Η εμφάνιση υπερεπίδοσης έχει συχνά αιτιολογηθεί μάλλον ως ένα σύμπτωμα της προβληματικής της εκπαιδευτικής αξιολόγησης, παρά ως μια μη αναμενόμενη, αλλά υπαρκτή βελτίωση της μαθησιακής ικανότητας του παιδιού (Behrens & Vernon, 1978; Duff & Siegel, 1960; Preckel & Brunner, 2015). Στον ελληνικό χώρο η βιβλιογραφία γύρω από τη σχέση ανάμεσα στην νοημοσύνη και την ακαδημαϊκή επίδοση παραμένει περιορισμένη. Παράλληλα, η έλλειψη σταθμισμένων εργαλείων για τη μέτρηση της ακαδημαϊκής επίδοσης και το ασαφές πλαίσιο της εκπαιδευτικής αξιολόγησης, τόσο στην πρωτοβάθμια, όσο και στη δευτεροβάθμια εκπαίδευση καθιστά ασαφή τη σχέση ανάμεσα στο σχολικό βαθμό και το νοητικό δυναμικό των μαθητών(OECD, 2017). Επιπλέον, εκτός από τις περιπτώσεις μαθητών που εμπίπτουν στις διάφορες κατηγορίες της ειδικής αγωγής κι εκπαίδευσης, δεν προσφέρεται κάποια μέθοδος εκτίμησης της αναμενόμενης ακαδημαϊκής επίδοσης των μαθητών μέσω της αξιολόγησης των γνωστικών ικανοτήτων τους (EuropeanCommision, 2017). Ως εκ τούτου, ο βαθμός στον οποίο η ακαδημαϊκή επίδοση στο ελληνικό σχολείο αντανακλά τη μαθησιακή ικανότητα παραμένει αδιευκρίνιστος. 
Λαμβάνοντας υπόψη τα παραπάνω, η παρούσα έρευνα ασχολείται με τη διερεύνηση της σχέσης ανάμεσα στην ακαδημαϊκή επίδοση και τη νοημοσύνη μαθητών Δημοτικού και Γυμνασίου. Αναλυτικότερα, ως ειδικά ερευνητικά ερωτήματα-στόχοι τέθηκαν τα εξής:
1. Ποια η σχέση ανάμεσα στο νοητικό δυναμικό και την ακαδημαϊκή επίδοση των μαθητών Δημοτικού και Γυμνασίου;
2. Υπάρχουν διαφοροποιήσεις στο νοητικό δυναμικό και την ακαδημαϊκή επίδοση ανάλογα με το φύλο και την εθνικότητα των μαθητών;
3. Υπάρχουν μαθητές που παρουσιάζουν μη αναμενόμενη ακαδημαϊκή υποεπίδοση ή υπερεπίδοση με βάση το νοητικό τους δυναμικό;
4. Υπάρχουν διαφορές στο μέγεθος της υποεπίδοσης ή της υπερεπίδοσης των  μαθητών ανάλογα με το φύλο και την εθνικότητά τους;
Για τη διερεύνηση των παραπάνω ερωτημάτων πραγματοποιήθηκε ποσοτική έρευνα η διαδικασία και τα αποτελέσματα της οποίας παρουσιάζονται ακολούθως.
Μέθοδος 
Συμμετέχοντες 
Για τις ανάγκες της παρούσης έρευνας πραγματοποιήθηκε ευκαιριακή δειγματοληψία σε μαθητές Δημοτικού και Γυμνασίου της ευρύτερης περιοχής των Αθηνών. Από τη διαδικασία προέκυψαν δύο ομάδες μαθητών. Η πρώτη ομάδα περιλαμβάνει 231 μαθητές της Ε’ και της Στ’ τάξης του Δημοτικού, ενώ η δεύτερη ομάδα συστάθηκε από 297 μαθητές της Α’ και της Β’ τάξης του Γυμνασίου.
Εργαλεία 
Ακαδημαϊκή επίδοση Για τη μέτρηση της ακαδημαϊκής επίδοσης χρησιμοποιήθηκαν οι μέσοι όροι των βασικών μαθημάτων από τις τελευταίες σχολικές βαθμολογίες, όπως προέκυψαν από τις ατομικές καρτέλες των μαθητών. Ως μαθήματα βαρύτητας θεωρήθηκαν η Γλώσσα και τα Μαθηματικά για το Δημοτικό και η Νεοελληνική Γλώσσα, τα Αρχαία Ελληνικά, τα Μαθηματικά και η Φυσική για το Γυμνάσιο.

Νοημοσύνη Αναφορικά με τη μέτρηση του νοητικού δυναμικού του δείγματος, χορηγήθηκαν οι Προοδευτικές Μήτρες του Raven (Raven’s Progressive Matrices), κατάλληλες για ηλικίες από 6 έως 65 ετών. Πρόκειται για ένα δημοφιλές τεστ μέτρησης της γενικής νοητικής ικανότητας, που κατασκευάστηκε τον John Carlyle Raven to 1938 κι έχει χρησιμοποιηθεί ευρέως στην ψυχοπαιδαγωγική έρευνα. Το τεστ περιλαμβάνει 60 δοκιμασίες επίλυσης προβλημάτων που δίνονται με τη μορφή γεωμετρικών σχημάτων. Καθώς οι δοκιμασίες αυτές είναι μη λεκτικές, το εργαλείο θεωρείται απαλλαγμένο από πολιτισμικές επιδράσεις(Raven, 2003).
Διαδικασία της έρευνας
Αρχικά, πριν την έναρξη της διαδικασίας συλλογής δεδομένων, πραγματοποιήθηκαν οι απαραίτητες ενέργειες προκειμένου να εξασφαλιστεί η απαιτούμενη άδεια διεξαγωγής εκπαιδευτικής έρευνας σε πληθυσμό ανηλίκων. Καθώς η εξασφάλιση ενυπόγραφης γονεϊκής συγκατάθεσης υπήρξε απαραίτητη προϋπόθεση για τη συμμετοχή κάθε ανηλίκου στην έρευνα, πραγματοποιήθηκε έγγραφως αναλυτική ενημέρωση των γονέων αναφορικά με το θέμα, το σκοπό και τις διαδικασίες της έρευνας. Επιπλέον, οι ίδιοι οι μαθητές ενημερώθηκαν για τον προαιρετικό και μη δεσμευτικό χαρακτήρα της συμμετοχής τους, αλλά και για τη δυνατότητά τους να αποχωρήσουν από την έρευνα ακόμη και κατά τη διάρκειά της διεξαγωγής της.  Τέλος κατά τη συλλογή των δεδομένων διασφαλίστηκε η ανωνυμία των υποκειμένων. 
Αποτελέσματα
Δημογραφικά χαρακτηριστικά
Όπως προαναφέρθηκε, για τις ανάγκες της έρευνας χρησιμοποιήθηκαν δύο ανεξάρτητα δείγματα μαθητών. Το πρώτο δείγμα αποτελείτο από μαθητές των δύο τελευταίων τάξεων του Δημοτικού με μέση ηλικία τα 10,9 έτη, ενώ το δεύτερο περιελάμβανε μαθητές των δύο πρώτων τάξεων του Γυμνασίου με μέση ηλικία τα 13,2 έτη. Αναλυτικότερα δεδομένα αναφορικά με την κατανομή των δύο δειγμάτων κατά τάξη παρατίθενται στον Πίνακα 1.

	Πίνακας 1. 
Κατανομή των μαθητών Δημοτικού και Γυμνασίου κατά σχολική τάξη

	
	
	Ν
	Ποσοστό %

	Δημοτικό


	Ε’ Δημοτικού
Στ’ Δημοτικού
	86
145
	37,2
62,8

	
	 Σύνολο
	231
	100

	Γυμνάσιο

	Α’ Γυμνασίου
Β’ Γυμνασίου
	141
156
	47,5
52,5

	
	 Σύνολο
	297
	100



Όσον αφορά την κατανομή των δύο δειγμάτων κατά φύλο και εθνικότητα, παρατήρηθηκε ισοδύναμη εκπροσώπηση των φύλων και υπερεκπροσώπηση των μαθητών ελληνικής καταγωγής (Βλ. Πίνακας 2).


	Πίνακας 2. 
Κατανομή των δύο δειγμάτων κατά φύλο και εθνικότητα

	
	
	     Δημοτικό
	Γυμνάσιο

	
	
	Ν
	Ποσοστό %
	N
	      Ποσοστό %

	Φύλο

	Αγόρι
Κορίτσι
	108
123
	46,8
53,2
	154
143
	51,9
48,1

	
	Σύνολο
	231
	100
	297
	100

	Εθνικότητα

	Έλληνες
Αλλοδαποί
Παλιννοστούντες 
	157
28
46
	68,0
12,1
19.9
	217
80
0
	 73,1
 26,9
 0

	
	Σύνολο
	231
	100
	297    
	 100


Ακαδημαϊκή Επίδοση
Τα δεδομένα που αφορούν στην ακαδημαϊκή επίδοση των μαθητών αντλήθηκαν από τις ατομικές καρτέλες της σχολικής βαθμολογίας τους. Ειδικότερα, η μέση επίδοση των μαθητών Δημοτικού με βάση τους μέσους όρους τους στην παραδοσιακή δεκάβαθμη κλίμακα της σχολικής βαθμολογίας ήταν 9,35. Αντίστοιχα, η μέση επίδοση των μαθητών Γυμνασίου λαμβάνοντας υπόψη τους μέσους όρους τους στην εικοσάβαθμη βαθμολογική κλίμακα ήταν 15,51 (Βλ. Πίνακας 3).

Πίνακας 3. 
Μέση ακαδημαϊκή επίδοση μαθητών Δημοτικού και Γυμνασίου
	[bookmark: _Hlk20389964]
	Δημοτικό
	Γυμνάσιο

	Μέσος Όρος
	9,35
	15,51

	Τυπική απόκλιση
	0,77
	2,76

	Ελάχιστη τιμή
	6,25
	9

	Μέγιστη τιμή
	10
	19,8


Νοημοσύνη
Το νοητικό δυναμικό των μαθητών αξιολογήθηκε με τη χορήγηση των 60 μη λεκτικών δοκιμασιών των Προοδευτικών Μητρών του Raven (SPM). Από την ανάλυση των αποτελεσμάτων διαπιστώθηκε μέση επίδοση 34,45 για τους μαθητές Δημοτικού και 43,34 για τους μαθητές Γυμνασίου (Πίνακας 4).

Πίνακας 4.
Μέση επίδοση μαθητών Δημοτικού και Γυμνασίου στο τεστ νοημοσύνης
	
	Δημοτικό
	Γυμνάσιο

	Μέση τιμή
	34,45
	43,34

	Τυπική απόκλιση
	9,47
	7,67

	Ελάχιστη τιμή
	1
	19

	Μέγιστη τιμή
	54
	59


Νοημοσύνη κι ακαδημαϊκή επίδοση κατά φύλο και εθνικότητα
Για την καλύτερη κατανόηση των αποτελεσμάτων και την αποφυγή σύγχυσης λόγω των διαφορετικών κλιμάκων μέτρησης της ακαδημαϊκής και της νοητικής επίδοσης, τα δεδομένα των δύο μεταβλητών μετατράπηκαν σε τιμές zμε μέση τιμή το 100 και τυπική απόκλιση 15.
Στη συνέχεια πραγματοποιήθηκε μονοπαραγοντική αναλύση διακύμανσης (One-way ANOVA) για τη διερεύνηση τυχόν διαφορών στη διακύμανση των μέσων όρων των νοητικών και των ακαδημαϊκών επιδόσεων ανάλογα με το φύλο. Από την ανάλυση δεν προέκυψε στατιστικώς σημαντική διαφορά κατά φύλοούτε στη νοητική ικανότητα(F(1,229) = 0,38, p> 0,05), ούτε στις ακαδημαϊκές επιδόσεις (F(1,229) = 0,74, p> 0,05) για τους μαθητές Δημοτικού.
Όσον αφορά τους μαθητές Γυμνασίου, δεν διαπιστώθηκε σημαντική διαφορά στη νοητική ικανότητα μεταξύ αγοριών και κοριτσιών του δείγματος (F(1,295) = 0,09, p> 0,05). Παρόλα αυτά, παρατηρήθηκε στατιστικά σημαντική διαφορά στους μέσους όρους της ακαδημαϊκής επίδοσης ανάλογα με φύλο, με τα κορίτσια να τείνουν να πετυχαίνουν καλύτερες επιδόσεις, με F(1,295) = 25,54, p< 0,001.
Επιπλέον, η εφαρμογή μονοπαραγοντικών αναλύσεων διακύμανσης έδειξε την ύπαρξη στατιστικά σημαντικής διαφοράς στη διακύμανση της ακαδημαϊκής επίδοσης των μαθητών ανάλογα με την εθνικότητά τους, με τους ημεδαπούς μαθητές του δείγματος να σημειώνουν καλύτερες επιδόσεις σε σχέση με τους αλλοδαπούς συμμαθητές τους τόσο στο Δημοτικό (F(2,228) = 10,58, p< 0,001), όσο και στο Γυμνάσιο (F(2,294) = 32,67, p< 0,001).
Αντίστοιχα αποτελέσματα παρατηρήθηκαν κατά τον έλεγχο τυχόν διαφορών στο νοητικό δυναμικό με βάση την εθνικότητα, με τους ημεδαπούς και τους αλλοδαπούς μαθητές του δείγματος να παρουσιάζουν στατιστικώς σημαντικές διαφορές στη διακύμανση των επιδόσεων τους στο τεστ Raven στο Δημοτικό (F(2,228) = 3,92, p< 0,05) και στο Γυμνάσιο (F(2,294) = 8,03, p< 0,001).
Σχέση νοημοσύνης και ακαδημαϊκής επίδοσης
Στη συνέχεια, για τη διερεύνηση της σχέσης ανάμεσα στη νοημοσύνη και την ακαδημαϊκή επίδοση πραγματοποιήθηκαν ξεχωριστές αναλύσεις συσχέτισης για κάθε δείγμα με βάση το δείκτη Pearson’sr. 
Όσον αφορά το δείγμα των μαθητών Δημοτικού διαπιστώθηκε μέτρια, θετική και στατιστικά σημαντική σχέση ανάμέσα στις δύο μεταβλητές με r = 0,37 (p< 0,001). Αντίστοιχα, για τους μαθητές Γυμνασίου παρατηρήθηκε θετική και στατιστικά σημαντική σχέση μεταξύ νοητικής και ακαδημαϊκής επίδοσης, με r = 0,46 (p< 0,01).
Ακολούθως, πραγματοποιήθηκε απλή γραμμική ανάλυση παλινδρόνησης προκειμένου να ελεγχθεί η πιθανή προβλεπτική ισχύς της νοητικής ικανότητας προς την ακαδημαϊκή επίδοση. Τα αποτελέσματα της ανάλυσης κατέδειξαν ότι η νοητική ικανότητα εξηγούσε το 13,4% της διακύμανσης της ακαδημαϊκής επίδοσης (R2 = 0,14, F(1,229) = 36,67, p< 0,001) για τους μαθητές Δημοτικού. Αντίστοιχα, για τους εφήβους μαθητές του δέιγματος η νοητική ικανότητα βρέθηκε να εξηγεί το 21,2% της διακύμανσης στην ακαδημαϊκή επίδοση (R2 = 0,21, F(1,295) = 80,87, p< 0,001).

Εντοπισμός μαθητών με μη αναμενόμενη ακαδημαϊκή επίδοση
Στη συνέχεια, μέσω της εφαρμογής γραμμικών αναλύσεων παλινδρόμησης εκτιμήθηκε η αναμενόμενη τιμή (predictedvalue) της ακαδημαϊκής επίδοσης για κάθε μαθητή με βάση τη νοητική του ικανότητα. Τυχόν αποκλίσεις μεγαλύτερες των 15 μονάδων ανάμεσα στην αναμενόμενη και την πραγματική ακαδημαϊκή επίδοση των μαθητών χαρακτηρίστηκαν ως περιπτώσεις υποεπίδοσης ή υπερεπίδοσης, αντίστοιχα. 
Με βάση το παραπάνω κριτήριο, εντοπίστηκαν 26 μαθητές με ακαδημαϊκή υποεπίδοσημεταξύ των μαθητών Δημοτικού, αριθμός που αντιστοιχεί στο 11,3% του συγκεκριμένου δείγματος, και 14 μαθητές (4,3%) με υπερεπίδοση. Όσον αφορά το δείγμα μαθητών Γυμνασίου, εντοπίστηκαν 35 (11,8%) μαθητές με ακαδημαϊκη υποεπίδοση και 25 (8,1%) μαθητές με υπερεπίδοση. Μη αναμενόμενες ακαδημαϊκές επιδόσεις με βάση το νοητικό δυναμικό διαπιστώθηκαν στο σύνολο των τεσσάρων σχολικών τάξεων απ’ όπου προήλθε το δείγμα μας (Βλ. Πίνακας 5).

Πίνακας 5.
Κατανομή μαθητών με ακαδημαϊκή υποεπίδοση και υπερεπίδοση κατά σχολική τάξη
	
	
	Υποεπίδοση
	Υπερεπίδοση

	
	
	Ν
	Ποσοστό %
	Ν
	Ποσοστό%

	Δημοτικό


	Ε’ Δημοτικού
Στ’ Δημοτικού
	8
18
	30,8
69,2
	6
8
	42,9
57,1

	
	 Σύνολο
	26
	100
	14
	100

	Γυμνάσιο

	Α’ Γυμνασίου
Β’ Γυμνασίου
	20
15
	57,1
42,9
	6
19
	24,0
76,0

	
	 Σύνολο
	35
	100
	25
	100



Όσον αφορά στις περιπτώσεις ακαδημαϊκής υποεπίδοσης, παρατηρήθηκε ισοδύναμη εκπροσώπηση των δύο φύλων, τόσο στο Δημοτικό, όσο και στο Γυμνάσιο, με τα αγόρια του δείγματος να παρουσιάζουν υποεπίδοση σε ελαφρώς μεγαλύτερη συχνότητα (Βλ. Πίνακας 6). Από την περαιτέρω διερεύνηση της συγκεκριμένης διαφοράς με μονοπαραγοντική ανάλυση διακύμανσης διαπιστώθηκε ότι οι διαφορές στη διακύμανση του μεγέθους της υποεπίδοσης μεταξύ αγοριών και κοριτσιών δεν ήταν στατιστικά σημαντικές, με F(1,24) = 0,96, p> 0,05 για τους μαθητές Δημοτικού και F(1,34) = 3,77, p> 0,05 για τους μαθητές Γυμνασίου.
Αντίστοιχα, αμφότερες η υποεπίδοση και η υπερεπίδοση βρέθηκαν να αφορούν μαθητές τόσο ελληνικής, όσο και μειονοτικής πολιτισμικής καταγωγής (Βλ. Πίνακας 6). Η συμπληρωματική εφαρμογή μονοπαραγοντικής ανάλυσης διακύμανσης κατέδειξε ότι τυχόν διαφορές στην υποεπίδοση των αλλοδαπών και των ημεδαπών μαθητών δεν ήταν στατιστικά σημαντικές, με F(2,23) = 0,51, p> 0,05 για το δείγμα των μαθητών Δημοτικού και F(2,32) = 0,52, p> 0,05 για τους έφηβους μαθητές.



Πίνακας 6.
	
	
	Δημοτικό
	Γυμνάσιο

	
	
	Ν
	Ποσοστό %
	N
	Ποσοστό %

	Φύλο

	Αγόρι
Κορίτσι
	14
12
	53,8
46,2
	19
16
	 54,3
 45,7

	
	 Σύνολο
	26
	100
	35
	 100

	Εθνικότητα

	 Έλληνες
Αλλοδαποί
	11
15
	42,3
57,7
	24
11
	 68,6
 31,5

	
	 Σύνολο
	26
	100
	35    
	100


Κατανομή των μαθητών με ακαδημαϊκή υποεπίδοση κατά φύλο και εθνικότητα


Σε σχέση με τις περιπτώσεις μαθητών με ακαδημαϊκή επίδοση μεγαλύτερη της αναμενόμενης διαπιστώθηκε υπερεκπροσώπηση των κοριτσιών για το συγκεκριμένο δείγμα (Βλ. Πίνακας 7). Παρόλα αυτά, από την περαιτέρω διερεύνηση του ευρήματος με μονοπαραγοντική ανάλυση διακύμανσης προέκυψε ότι οι διαφορές στην υπερεπίδοση ανάλογα με το φύλο των μαθητών δεν ήταν στατιστικά σημαντικές, με F(1,12) = 0,06, p> 0,05 για τους μαθητές Δημοτικούκαι F(1,23) = 2,19, p> 0,05 για τους μαθητές Γυμνασίου.
Σε παρόμοια αποτελέσματα οδήγησαν οι διαδοχικές μονοπαραγοντικές αναλύσεις διακύμανσης για τον έλεγχο των διαφορών στην υπερεπίδοση μεταξύ ημεδαπών και αλλοδαπών μαθητών. Οι διαφορές αυτές φάνηκαν να είναι μη στατιστικά σημαντικές τόσο για τους μαθητές Δημοτικού (F(2,11) = 3,96, p> 0,05), όσο και για τους μαθητές Γυμνασίου (F(2,22) = 0,92, p> 0,05).

Πίνακας 7.
Κατανομή των μαθητών με ακαδημαϊκή υπερεπίδοση κατά φύλο και εθνικότητα
	
	
	Δημοτικό
	Γυμνάσιο

	
	
	Ν
	Ποσοστό %
	N
	Ποσοστό %

	Φύλο

	Αγόρι
Κορίτσι
	5
9
	35,7
64,3
	5
20
	 20,0
 80,0

	
	Σύνολο
	14
	100
	25
	 100

	Εθνικότητα

	 Έλληνες
Αλλοδαποί
	10
4
	71,4
28,6
	19
6
	 76,0
 24,0

	
	 Σύνολο
	14
	100
	25   
	100


Συμπεράσματα
Η παρούσα έρευνα αποτελεί μια πρώτη προσπάθεια διερεύνησης της σχέσης ανάμεσα στη νοητική ικανότητα και την ακαδημαϊκή επίδοση των μαθητών στο ελληνικό σχολείο. Μολονότι η διεθνής έρευνα έχει καταδείξει την ύπαρξη θετικής σχέσης ανάμεσα στις δύο μεταβλητές, με τη νοημοσύνη να μπορεί να εξηγήσει ένα μέρος της διακύμανσης της ακαδημαϊκής επίδοσης(Neisser et al., 1996; Rohde & Thompson, 2007; Soares et al., 2015), αντίστοιχες έρευνες λείπουν από την ελληνική βιβλιογραφία.
Συζήτηση
Η ανάλυση των αποτελεσμάτων επιβεβαίωσε την ύπαρξη θετικής και στατιστικά σημαντικής σχέσης ανάμεσα στη νοητική και την ακαδημαϊκή επίδοση. Προηγούμενες έρευνες έχουν επίσης επισημάνει ότι το νοητικό δυναμικό σχετίζεται ως ένα βαθμό στις σχολικές επιδόσεις, χωρίς όμως να εξηγεί απολύτως τις διακυμάνσεις στη σχολική βαθμολογία. Αυτό αποδίδεται στο γεγονός ότι η ακαδημαϊκή επιτυχία επηρεάζεται από πολλούς παράγοντες, τόσο ατομικούς, όσο και περιβαλλοντικούς (Neisser et al., 1996; Reis & McCoach, 2000; Soares et al., 2015).Στην παρούσα έρευνα, η σχέση ανάμεσα στις δύο μεταβλητές φάνηκε να ισχυροποιείται για τους μαθητές Γυμνασίου σε σύγκριση με το δείγμα μαθητών Δημοτικού, με τη νοητική ικανότητα να προβλέπει μεγαλύτερο ποσοστό της διακύμανσης στην ακαδημαϊκή επίδοση. Ενδεχομένως αυτή η αύξηση της συσχέτισης μεταξύ των δύο μεταβλητών για το δείγμα των εφήβων να οφείλεται σε παράγοντες σχετικούς με την εκπαιδευτική αξιολόγηση, όπως η λιγότερο πληθωριστική βαθμολογία στη δευτεροβάθμια εκπαίδευση, αλλά και στην ύπαρξη διδακτικών αντικειμένων, όπως λ.χ. τα Μαθηματικά, που προωθούν και συναξιολογούν την επαγωγική σκέψη, η οποία απαντά και στα τεστ νοημοσύνης.
Στο σημείο αυτό, αξίζει να αναφερθεί ότι το φύλο των μαθητών δεν φάνηκε να επηρεάζει τις επιδόσεις των μαθητών στο Δημοτικό, αντιθέτως, οι μαθητές του δείγματος που φοιτούσαν στο Γυμνάσιο παρουσίασαν στατιστικά σημαντική διαφορά στους μέσους όρους της ακαδημαϊκής τους επίδοσης ανάλογα με το φύλο τους, με τα κορίτσια να σημειώνουν καλύτερες επιδόσεις. Σημαντικές διαφορές εντοπίστηκαν ακόμη στη διακύμανση των μέσων όρων του νοητικού δυναμικού ανάλογα με την πολιτισμική καταγωγή των μαθητών, με τους ημεδαπούς μαθητές του δείγματος να πετυχαίνουν υψηλότερες επιδόσεις. Προηγούμενες έρευνες έχουν καταδείξει την επίδραση παραγόντων όπως το φύλο και η εθνικότητα ως διαφοροποιητικών τόσο προς την ακαδημαϊκή, όσο και προς τη νοητική επίδοση (Brooks-Gunn, Klebanov, & Duncan, 1996; Dustmann et al., 2010). 
Σε πολλές περιπτώσεις, ωστόσο, το νοητικό δυναμικό των μαθητών του δείγματος δεν φάνηκε να αντανακλάται αντίστοιχες ακαδημαϊκες επιδόσεις. Στην παρούσα έρευνα εντοπίστηκε ένας σημαντικός αριθμός μαθητών που παρουσίαζαν τόσο ακαδημαϊκή υποεπίδοση, όσο και υπερεπίδοση.
Ειδικότερα, ορισμένοι μαθητές φάνηκε να παρουσιάζουν μειωμένη ανταπόκριση στην εκπαίδευση, παρά τις υψηλές επιδόσεις τους στα τεστ νοημοσύνης. Οι μαθητές αυτοί, αναφερόμενοι συχνά στη βιβλιογραφία ως «μαθητές με υποεπίδοση» τείνουν να αποτυγχάνουν να πραγματώσουν το ακαδημαϊκό τους δυναμικό με αποτέλεσμα να εισέρχονται στην κοινωνία των ενηλίκων επιδεικνύοντας χαμηλό μορφωτικό επίπεδο, διαθέτοντας παράλληλα μια σειρά από αναξιοποίητες ικανότητες, γεγονός που υπογραμμίζει μεταξύ άλλων την αδυναμία του σχολείου να εντοπίσει, να αξιοποιήσει και να αναπτύξει τις ικανότητες των μαθητών(van Batenburg-Eddes & Jolles, 2013). Στο συγκεκριμένο δείγμα, διαπιστώθηκε υπερεκπροσώπηση των αγοριών και των μαθητών διαφορετικής πολιτισμικής καταγωγής στην ομάδα των παιδιών με υποεπίδοση. Προηγούμενες έρευνες καταδεικνύουν ότι η εμφάνιση ακαδημαϊκής υποεπίδοσης στα αγόρια αποτελεί διαχρονικό φαινόμενο, το οποίο έχει συνδεθεί με ορισμένα στοιχεία της προσωπικότητάς τους, συχνότερη έλλειψη κινήτρων μάθησης, αλλά και την έλλειψη ενήλικων ανδρικών προτύπων μάθησης και συμπεριφοράς στο σχολείο (Majzub & Rais, 2010; Montgomery, 2009). Αντίστοιχα, η μειονοτική πολιτισμική καταγωγή έχει συχνά βρεθεί να σχετίζεται με δυσκολίες στη σχολική μάθηση και χαμηλή ακαδημαϊκή επίδοση (Dustmann et al., 2010), φαινόμενο που συχνά αποδίδεται στην υπερβολική έμφαση των διαφόρων διδακτικών αντικειμένων στις γλωσσικές ικανότητες, αλλά και στο γεγονός ότι τα αναλυτικά προγράμματα και το χρονοδιάγραμμα της εφαρμογής τους δεν λαμβάνουν υπόψη την ύπαρξη αλλοδαπών μαθητών στην τάξη (Ζμπάινος, 2002; Θωμά, 2010).
Αξίζει να σημειωθεί ότι τα ποσοστά των περιπτώσεων υποεπίδοσης φάνηκαν να είναι ελαφρώς αυξημένα για τους μαθητές Γυμνασίου σε σχέση με τους μαθητές Δημοτικού. Η αύξηση αυτή θα μπορούσε να αποδοθεί στο διαφορετικό και λιγότερο πληθωριστικό σύστημα εκπαιδευτικής αξιολόγησης της δευτεροβάθμιας εκπαίδευσης, καθώς στο δείγμα μαθητών Δημοτικού παρατηρείται το «φαινόμενο της οροφής», δηλαδή η χαμηλότερη δυνατή βαθμολογία των παιδιών είναι ήδη αρκετά υψηλή στη δεκάβαθμη κλίμακα αξιολόγησης (Ζμπάινος, 2002), γεγονός το οποίο καθιστά ιδιαίτερα δύσκολο τον εντοπισμό μαθητών με υποεπίδοση στην πρωτοβάθμια εκπαίδευση. 
Επιπλέον, μια άλλη κατηγορία μαθητών του δείγματος φάνηκε να παρουσιάζει επιδόσεις υψηλότερες από εκείνες που υπόσχεται το νοητικό τους δυναμικό. Όπως επισημαίνεται από την προηγούμενη βιβλιογραφία, η ακαδημαϊκή υπερεπίδοση των μαθητών συνήθως είναι αποτέλεσμα παραγόντων που σχετίζονται με την εκπαιδευτική αξιολόγηση (Behrens & Vernon, 1978). Όσον αφορά στο συγκεκριμένο δείγμα, διαπιστώθηκε η υπερεκπροσώπηση των ημεδαπών και των κοριτσιών στην ομάδα των μαθητών με ακαδημαϊκή υπερεπίδοση. Μάλιστα, ο αριθμός των κοριτσιών που παρουσίασαν υπερεπίδοση φάνηκε να αυξάνεται ραγδαία με το πέρασμα στη δευτεροβάθμια εκπαίδευση και την απομάκρυνση από το πληθωριστικό σύστημα αξιολόγησης του Δημοτικού. Η υπερεπίδοση των κοριτσιών κυρίως αποτελεί φαινόμενο, που παρατηρείται διεθνώς (Duff & Siegel, 1960; Houtte, 2004; Weis et al., 2013). Σήμερα, είναι κοινή παραδοχή ότι οι σχολικές συμπεριφορές των κοριτσιών τείνουν να είναι πιο συμβατές με τα άδηλα κριτήρια εκπαιδευτικής αξιολόγησης, όπως είναι η συμμόρφωση, η επιμέλεια και η προσπάθεια, ανεξάρτητα από το μαθησιακό αποτέλεσμα και τα αμιγώς ακαδημαϊκά επιτεύγματα (Houtte, 2004; Zbainos & Hallam, 2002). Τα παραπάνω ευρήματα υπογραμμίζουν τόσο την ανάγκη για περαιτέρω εκπαιδευτική στήριξη των αλλοδαπών μαθητών στο ελληνικό σχολείο, όσο και την επίδραση κοινωνικών παραγόντων, όπως το φύλο, κατά την εκπαιδευτική αξιολόγηση.
Ανακεφαλαιώνοντας, τόσο η υποεπίδοση όσο και η υπερεπίδοση θα μπορούσαν να προσεγγισθούν ως συνέπεια των ασαφών και αποκλειστικά υποκειμενικών μεθόδων εκπαιδευτικής αξιολόγησης στην ελληνική πραγματικότητα. Επιπλέον, ενδέχεται και άλλα χαρακτηριστικά, όπως η προσωπικότητα, η συμμόρφωση και η επιμέλεια να συνεκτιμώνται ως στοιχεία με μεγαλύτερο συντελεστή βαρύτητας κατά την αξιολόγηση της επίδοσης των μαθητών στο ελληνικό σχολείο, ζητήματα που χρήζουν περαιτέρω διερεύνησης. 
Εκπαιδευτικές προεκτάσεις
Τα ακαδημαϊκά επιτεύγματα και το εκπαιδευτικό κεφάλαιο έχουν συνδεθεί με τη βελτίωση της ποιότητας ζωής, της κοινωνικο-οικονομικής θέσης του ατόμου, καθώς και με την ευρύτερη κοινωνική και ατομική πρόοδο (Mirowsky & Ross, 2003). Ο εμπλουτισμός της γνώσης γύρω από τις ιδιαίτερες εκπαιδευτικές ανάγκες των μαθητών με μη αναμενόμενη ακαδημαϊκή επίδοση και δη με υποεπίδοση μπορεί να συμβάλει αποφασιστικά τόσο στη βελτίωση των μεθόδων εκπαιδευτικής αξιολόγησης και τη στοχευμένη επιμόρφωση των εκπαιδευτικών για τον καλύτερο έλεγχο της μεροληψίας κατά τη βαθμολόγηση των μαθητών. Επιπλέον, η αξιοποίηση των παραπάνω ευρημάτων και η περαιτέρω διερεύνηση της εμφάνισης μη αναμενόμενης ακαδημαϊκής επίδοσης μπορούν να αξιοποιηθούν για τη διαμόρφωση και την εφαρμογή εξειδικευμένων παρεμβάσεων και καλών εκπαιδευτικών πρακτικών για τον περιορισμό της διαρροής των μαθητών υψηλών ικανοτήτων από την εκπαίδευση και την αύξηση των ευκαιριών πρόσβασης των μαθητών από μειονεκτικά περιβάλλοντα στην αγορά εργασίας και την ανώτατη εκπαίδευση.
Περιορισμοί της έρευνας – Προτάσεις για μελλοντική έρευνα
Παρά τη σημασία των παραπάνω ευρημάτων, ορισμένοι περιορισμοί καθιστούν αναγκαία την περαιτέρω διερεύνηση του θέματος. Επί παραδείγματι, στην παρούσα έρευνα συμμετείχε ένας περιορισμένος αριθμός μαθητών, οι οποίοι προσεγγίστηκαν μέσω ευκαιριακής δειγματοληψίας κι ως εκ τούτου δεν είναι δυνατή η γενίκευση των αποτελεσμάτων για τον συνολικό μαθητικό πληθυσμό των ελληνικών σχολείων. Έτσι, συνίσταται η περαιτέρω διερεύνηση της σχέσης μεταξύ νοημοσύνης και ακαδημαϊκής επίδοσης σε μεγαλύτερο δείγμα παιδιών κι εφήβων.
Επιπλέον, αν και εντοπίστηκε ένας σημαντικός αριθμός μαθητών με ακαδημαϊκή υποεπίδοση και υπερεπίδοση, τα αίτια εμφάνισης των δύο αυτών αντιθετικών φαινομένων παραμένουν αδιερεύνητα. Κατά συνέπεια, προτείνεται η μελλοντική διερεύνηση των παραγόντων που φαίνεται να συνδέονται με την εμφάνιση μη αναμενόμενης ακαδημαϊκής επίδοσης, καθώς και των περαιτέρω δυνατοτήτων και προκλήσεων αναφορικά με τον εντοπισμό και την υποστήριξη των μαθητών με μη αναμενόμενη επίδοση.

Βιβλιογραφία
Anderson, E. S., & Keith, T. Z. (1997). A Longitudinal Test of a Model of Academic Success for At-Risk High School Students. The Journal of Educational Research, 90(5), 259-268. 
Behrens, L. T., & Vernon, P. E. (1978). Personality correlates of over-achievement and under-achievement. British Journal of Educational Psychology, 48(3), 290-297. doi:doi:10.1111/j.2044-8279.1978.tb03015.x
Brewer, E. W., Hollingsworth, C., & Campbell, A. C. (1995). Characteristics and Theories of the Overachiever. SAEOPP Journal, 1(3), 9-32. 
Brooks-Gunn, J., Klebanov, P. K., & Duncan, G. J. (1996). Ethnic differences in children's intelligence test scores: role of economic deprivation, home environment, and maternal characteristics. Child Dev, 67(2), 396-408. 
Deary, I. J., Strand, S., Smith, P., & Fernandes, C. (2007). Intelligence and educational achievement. Intelligence, 35(1), 13-21. doi:https://doi.org/10.1016/j.intell.2006.02.001
Duff, O. L., & Siegel, L. (1960). Biographical factors associated with academic over- and underachievement. Journal of Educational Psychology, 51(1), 43-46. doi:10.1037/h0038990
Dustmann, C., Machin, S., & Schönberg, U. (2010). Ethnicity and Educational Achievement in Compulsory Schooling. The Economic Journal, 120(546), F272-F297. doi:10.1111/j.1468-0297.2010.02377.x
European-Commision. (2017). Education and Training Monitor 2017: Greece. Luxembourg: Publication Office of European Union.
Hartog, J., & Oosterbeek, H. (1998). Health, wealth and happiness: why pursue a higher education? Economics of Education Review, 17(3), 245-256. doi:https://doi.org/10.1016/S0272-7757(97)00064-2
Houtte, M. V. (2004). Why boys achieve less at school than girls: the difference between boys' and girls' academic culture. Educational Studies, 30(2), 159-173. doi:10.1080/0305569032000159804
Hubbard, L. (2005). The role of gender in academic achievement. International Journal of Qualitative Studies in Education, 18(5), 605-623. doi:10.1080/09518390500224887
Illeris, K. (2018). Contemporary theories of learning : learning theorists-- in their own words (Second edition. ed.). Milton Park, Abingdon, Oxon ; New York, NY: Routledge.
Johnson, L. K. (2007). Handbook of intelligence studies. London ; New York: Routledge.
Kessler, R. C., Foster, C. L., Saunders, W. B., & Stang, P. E. (1995). Social consequences of psychiatric disorders I: Educational attainment. The American Journal of Psychiatry, 152(7), 1026-1032. doi:10.1176/ajp.152.7.1026
Majzub, R. M., & Rais, M. M. (2010). Boys’ underachievement: Causes and strategies. Procedia - Social and Behavioral Sciences, 2(2), 3160-3164. doi:https://doi.org/10.1016/j.sbspro.2010.03.482
Mirowsky, J., & Ross, C. E. (2003). Education, social status, and health. New York: A. de Gruyter.
Montgomery, D. (2009). Why Do the Gifted and Talented Underachieve? How Can Masked and Hidden Talents Be Revealed? In D. Montgomery (Ed.), Able, gifted and talented underachievers. West Sussex: John Wiley & Sons.
Neisser, U., Boodoo, G., Bouchard Jr, T., Wade Boykin, A., Brody, N., J. Ceci, S., . . . Urbina, S. (1996). Intelligence: Knowns and Unknowns (Vol. 51).
OECD. (2017). Education Policy in Greece. A Preliminary Assessment. Athens-Quebec: OECD Editions.
Preckel, F., & Brunner, M. (2015). Academic self-concept, achievement goals, and achievement: Is their relation the same for academic achievers and underachievers? Gifted and Talented International, 30(1-2), 68-84. doi:10.1080/15332276.2015.1137458
Raven, J. (2003). Raven Progressive Matrices. In R. S. McCallum (Ed.), Handbook of Nonverbal Assessment (pp. 223-237). Boston, MA: Springer US.
Reis, S., & McCoach, D. B. (2000). The Underachievement of Gifted Students: What Do We Know and Where Do We Go? Gifted Child Quarterly, 44(3), 152-170. doi:10.1177/001698620004400302
Rohde, T. E., & Thompson, L. A. (2007). Predicting academic achievement with cognitive ability. Intelligence, 35(1), 83-92. doi:https://doi.org/10.1016/j.intell.2006.05.004
Soares, D. L., Lemos, G. C., Primi, R., & Almeida, L. S. (2015). The relationship between intelligence and academic achievement throughout middle school: The role of students' prior academic performance. Learning and Individual Differences, 41, 73-78. doi:https://doi.org/10.1016/j.lindif.2015.02.005
Sternberg, R. J. (2000). The Theory of Successful Intelligence. Gifted Education International, 15(1), 4-21. doi:10.1177/026142940001500103
Sternberg, R. J., & Grigorenko, E. (2003). The psychology of abilities, competencies, and expertise.
Sternberg, R. J., & Zhang, L.-f. (2001). Perspectives on thinking, learning, and cognitive styles. Mahwah, NJ, US: Lawrence Erlbaum Associates Publishers.
van Batenburg-Eddes, T., & Jolles, J. (2013). How does emotional wellbeing relate to underachievement in a general population sample of young adolescents: a neurocognitive perspective. Front Psychol, 4, 673. doi:10.3389/fpsyg.2013.00673
Weis, M., Heikamp, T., & Trommsdorff, G. (2013). Gender differences in school achievement: The role of self-regulation. Front Psychol, 4, 442. doi:10.3389/fpsyg.2013.00442
Zbainos, D., & Hallam, S. (2002). Greek Primary School teachers' descriptions of their criteria and practices they adopt in assessing pupils' academic attainment. The Psychology of Education Review, 26(2), 26-36. 
Zenderland, L. (1998). Measuring minds: Henry Herbert Goddard and the origins of American intelligence testing. New York, NY, US: Cambridge University Press.
Ζμπάινος, Δ. (2002). Βαθµολόγηση στο ∆ηµοτικό Σχολείο: Τι µας δείχνουν οι βαθµοί; Η περίπτωση της ∆υτικής Αθήνας. Paper presented at the Πρακτικά του 3ου Πανελληνίου Συνεδρίου Ελληνικής Παιδαγωγικής και Εκπαιδευτικής Έρευνας, Αθήνα.
Θωμά, Δ. (2010). Σχολική γνώση και αλλοδαποί μαθητές/τριες: Τα προβλήματα και η δυναμική μιας πολυδιάστατης σχέσης. Το Βήμα των Κοινωνικών Επιστημών, 15(57), 197-217. 
Τζουριάδου, Μ. (2011). Μαθησιακές δυσκολίες – θέματα ερμηνείας και αντιμετώπισης. Θεσσαλονίκη: Προμηθεύς.
25    ΓΚΟΓΚΟΣ, ΜΠΕΛΟΓΙΑΝΝΗ & ΖΜΠΑΙΝΟΣ


[bookmark: _Toc34673521][bookmark: _Toc34674143][bookmark: _Toc34831006]
ΕΚΠΑΙΔΕΥΤΙΚΗ ΑΞΙΟΛΟΓΗΣΗ, 5, 26-35
© 2020 Ελληνική Εταιρεία Εκπαιδευτικής Αξιολόγησης



